**Dr. Szász István Tas beszéde Ilosvai Selymes Péter kusalyi szobrának avatóján**

Tisztelt Magas méltóságok terheit hordozó Vendégeink! Tisztelt ünneplő Gyülekezet!

Drága Kusalyiak!

Kissé messzebbről kezdem mondandómat, mert kárpát-medencei sorsunk ezt követeli meg.

A magyar nemzet a történelem játékai következtében ma 8 országban éli életét, sőt több olyan periódusa volt szenvedéstörténetünknek, amikor a négy égtáj felé is szétszóródva, valóságos világnemzet lett belőlünk.

A magyarság tehát nem határok között, hanem határok felett éli életét. Kisebbségben élő nemzettársaink külön érdeme és büszkesége, hogy szemben a világ nem kevés más hasonló közösségével, ők lojális, értékes, építő, erősítő állampolgárai országaiknak, amiért csak a jogos megbecsülést kérik cserébe.

Ez egybecseng Tamási Áron most ünnepelt nagy székelyünk tanácsával, aki a Kárpát-medence nemzeteinek összekapcsolásában fontos szerepet szánt nekünk.

Megmaradásuk, tehát összmagyar megmaradásunk nem csupán önző érdek, hanem helyi-, és az emberiséget is szolgáló kötelesség, amint azt Babits és más nagyjaink is kijelentették.

Most, amikor a biológiai sokféleség, a biodiverzitás fontosságát nyakra-főre hangoztatva állat és növényfajok megmentésén fáradozunk, az emberi-, a humán diverzitást felszámolni próbáló igyekezetekkel szembesülünk. Ezért különös értéke van a nemzeti vagy akár regionális értékek megmentésének. A mindennek alapját képező múlt, az erre épülő és éppen napjaink harcait vívó jelen, és az ennek nyomán remélt jövő mentése, megvívása, és Istenben vetett hittel való remélése, vagyis magyarként megmaradásunk, mindnyájunk dolga.

De hogyan is és milyen jogon állok én most itt önök előtt? Ha ezúttal néhány szót látszólag magamról mondok, az inkább a Gondviselés irányító erejét bizonyítja, igyekvő és alázatos napszámosa életén keresztül. Aki végigjárta a kijelölt utat feladatról feladatra, mindenkor Isten dicsőségére, amit oly könnyen szeretünk elfeledni, s ami ilyen reményteljes pillanatokban még nagyobb hangsúllyal juthat eszünkbe.

Kellő szerénységgel merem idézni Kennedy elnököt, aki nyugat-berlini útja alkalmából történelmi kijelentést tett. „Én egy berlini vagyok!” „Ich bin ein berliner!”

A nagyságrendek tiszteletben tartásával én is most azt szeretném mondai, hogy „Én egy kusalyi” vagyok. Röviden arról, hogy miért?

1962-ben, tehát éppen 60 évvel ezelőtt nehezen átküzdött egyetemi évek és meghurcoltatások után kerültem ide, első munkahelyemre, zöldfülű fiatal orvosként.

Már első éjszakámat a szomszéd házban virrasztottam át Püsök Etelka néni mellett, aki munkabalesetben elhunyt fiának ravatalánál sírdogált reggelig. Ekkor kezdődött valami, ami a Gondviselés jóvoltából Kusalyhoz kötött.

Az akkori Kusalyra, az akkori Szilágyságra már egyre kevesebben emlékeznek, hiszen azok is, akiknek világra jöttében segédkeztem, ma már 60 évesek.

Út nem létezett, a mentő nem jöhetett be, a TSZ elnök Gergely bácsi jóvoltából biztosított ökrösszekér vitte a sártengeren át a zilahi útig súlyosabb betegeimet. De még a szomszéd körzet is rám maradt, egy, ott méltatlan életet folytató kolléga miatt. Sámson népe is ide járt, én meg oda az Ilbátra, ahol Balog Ilonka néninél folyt a rendelés. És fő közlekedési eszköz a gumicsizma volt. Mikor hazaértem, Etelka néniék aludtak, és a puliszám letakarva állt az asztalon.

A falu saját erejéből építettük fel a kis kórházat, amelyet aztán senki sem használt. Romjait nemrégiben kellett eltüntetni, jobb és szebb folytatást álmodva helyükre.

Engem közben máshova helyeztek, és elszakadtunk egymástól.

Aztán 1977-ben, mivel kolozsvári pszichiáterként egy nem vállalható feladattal akartak megbízni, mindent elveszítve kellett elhagynom az országot. Megint csak Tamásival együtt mondhattam, hogy „*reméltem onnan jobban tudom szolgálni szülőföldemet”*

Attól kezdve összes erőmmel ezt is tettem, 10 évig a Bakonyban az Erdélyből érkezőket patronáltam, még szöktettem is ki barátokat, majd a főváros közelébe kerülve, s különösen a rendszerváltoztatás után, a magyar kultúra lett fegyverem. Amint második könyvsorozatom címe mondja: Transzszilván szemmel, összmagyar szívvel küzdöttem a célokért.

Ennek kapcsán és az ittlevő Tunyogi úron keresztül keveredem például abba a munkába, melynek eredménye a zilahi turul szobor felállítása volt. Aztán egyszerre csak megszólalt a hívószó, hogy Kusalyban is helye van a segítségnek.

Az itt töltött nehéz évek alatt, a sok munka közben, örvendhettem, ha ehettem és aludhattam, politikai, etnikai és szakmai nyomás alatt teltek napjaim, melyeknek sok-sok történetét őrzi öregedő memóriám. Sejtelmem sem volt arról, hogy milyen megszentelt földön taposom a szilágysági hepehupa maraszatló sarát.

Most azonban már módom volt többet is megtudni, és ebben Lugosi Dániel lelkipásztorunk volt segítségemre.

Karnyújtásnyira egykori munkahelyemtől áll a 600 esztendős és megmentésre váró első kárpát-medencei, megmaradt ferences templom. Ennek udvarán a somfa alatt írta elmélkedéseit Ilosvai Selymes Péter urunk, kivel verse szerint szívesen elborozgatott volna a családi gyökerei jogán Ady Endre is.

Hármas emlékhely ez, 5-6000 közeli, és kissé tágabbra húzva a kört, 25 000 magyar lakhelyének középpontjában. Nagyobb népesség, mint Horvátország magyar kisebbsége. Csodás természeti táj, 2,3 hektárnyi, magát kínáló terület hívogat valami nagyobb és gyönyörű terv megvalósítására a felújítandó templom és a létesítendő emlékház körül, de az egykor volt kórház helyére is szép terveket lehet odaálmodni.

Ilosvai Selymes Péter első igazi emlékhelyének létrehozatalával nem csak Őkelmét akartam megtisztelni, hanem felhívni a figyelmet ezekre a szép és fontos lehetőségekre, melyek valójában feladatok.

A szobrot az Erdély szolgálatában soha nem lankadó, közöttünk álló **dr. Konthur Bertalan** barátom alkotta meg, ki a plasztikai sebészettől az ismert szobrászművészségig járta be szintén a Gondviselés által kijelölt útját.

A kivitelezés támogatását saját kötelességemnek tekintettem. Talán önzésből is, mert így, valahol a távolban megpihenve, ismét Tamási Áront és örökérvényű mondását parafrazálva: valahol mégis itthon maradhatok, hiszen, utóbb az is kiderült, hogy a templom padozata alatt a *Jakcsok* – réges-régi egyenes őseim – álmát is őrzi ez a gyülekezet.

Ami nekem öröklött szolgálatom, annak valamennyiünknek azzá kell lennie, csak fel kell ismerni, hogy apró hozzájárulásával ki-ki miként alapozhat meg egy ma még zavaros, de remélt magyar jövőt.

Ősi lábnyomaidon megpihenvén, Isten hozott Péter bátyánk ismét Kusalyban, ahol immáron mi szándékozunk őrizni örökké fontos szellemi nyomaidat is.

A somfáról pedig, amely alatt alkotni volt jókedved, gondoskodtunk, s reméljük, hogy az Úr reánk kiáradó kegyelméből velünk, s megvalósuló reményeinkkel együtt növekedésnek is indul.

**2022. szeptember 25.**

***(Mint azt a szerk. megtudta, a szoborállítás hatalmas anyagi terhét Szász I. Tas egyedül állta!)***